b'\n_START_ARTICLE_\nJoujou Tu\n_START_SECTION_\n\xc5\xbdivljenjepis\n_START_PARAGRAPH_\nIzvira iz mesta Ningbo na vzhodu Kitajske, od koder je leta 1951 \xc5\xa1la \xc5\xa1tudirat medicino v Peking, natan\xc4\x8dneje na Medicinsko fakulteto Univerze v Pekingu, kjer je \xc5\xa1tiri leta kasneje diplomirala na oddelku za farmakologijo. Nato se je zaposlila na Kitajski akademiji tradicionalne kitajske medicine in se poro\xc4\x8dila s tovarni\xc5\xa1kim delavcem Ting\xc5\xa1aom Lijem, s katerim ima dve h\xc4\x8derki._NEWLINE_Prelomni trenutek v njeni karieri se je zgodil leta 1969, ko je postala del skrivnega vladnega projekta za iskanje terapije proti malariji, v sklopu katerega je bil odkrit artemizinin. To je bil \xc4\x8das kulturne revolucije na Kitajskem, ko so bili znanstveniki in drugi intelektualci obravnavani kot sumljivi, mnogi so postali tudi \xc5\xbertev \xc4\x8distk. Takrat je zavezni\xc5\xa1ka vlada Severnega Vietnama, ki je bila v vojni z ZDA, prosila Kitajsko za pomo\xc4\x8d pri boju proti malariji, za katero so mno\xc5\xbei\xc4\x8dno umirali vojaki, saj je povzro\xc4\x8ditelj razvil odpornost na takrat dostopno zdravilo klorokvin. Vendar so bili najve\xc4\x8dji kitajski strokovnjaki za malarijo \xc5\xbee odstranjeni v \xc4\x8distkah, zato je Mao Dzedung zagnal\xc2\xa0\xc2\xbbprojekt 523\xc2\xab, kamor je bila med pribli\xc5\xbeno 500 drugimi raziskovalci rekrutirana tudi Tu. Poslali so jo na jug Kitajske preu\xc4\x8devat tradicionalne ljudske recepte za zdravljenje napadov mrzlice._NEWLINE_Za Tu je to pomenilo, da je morala zapustiti dru\xc5\xbeino \xe2\x80\x93 njen mo\xc5\xbe je bil pred tem ozna\xc4\x8den za desni\xc4\x8darja in deportiran nekam v osrednjo Kitajsko, dojen\xc4\x8dka pa je dala v varstvo \xe2\x80\x93 in posvetiti ve\xc4\x8d let terenskim raziskavam. Njena ekipa je obiskovala lokalne zdravnike v provinci Hainan in pregledovala literaturo ter zbrala ve\xc4\x8d kot 2000 tradicionalnih receptur. Med njimi so izbrali 200 receptov in 380 zeli\xc5\xa1\xc4\x8dnih izvle\xc4\x8dkov za poskuse na mi\xc5\xa1ih, kjer je nato eden od njih dal dobre rezultate. \xc5\xa0lo je za prevretek sladkega pelina (Artemia annua) iz 1600 let starega recepta proti epizodam mrzlice, ki pa je v nadaljnjem testiranju izgubil u\xc4\x8dinkovitost. Tu je posumila, da metoda ekstrakcije uni\xc4\x8di u\xc4\x8dinkovino, zato se je domislila ekstrakcije z etanolom in re\xc5\xa1ila \xc5\xa1e problem toksi\xc4\x8dnosti ter dobila snov s 100-% u\xc4\x8dinkovitostjo proti mi\xc5\xa1ji malariji. Voja\xc5\xa1ka narava projekta je pomenila, da odkritja ni smela objaviti, predstavila ga je le na internem sestanku projekta 523 leta 1971. Na podlagi njenih navodil so nato drugi raziskovalci pripravili \xc4\x8diste kristale te spojine iz dru\xc5\xbeine seskviterpenoidov. Tu je potem prevzela odgovornost in se skupaj s \xc5\xa1e dvema sodelavcema javila za prvi \xc4\x8dlove\xc5\xa1ki poskusni osebek. Preskus je bil uspe\xc5\xa1en, tako da so nato drugi sodelavci projekta izvedli klini\xc4\x8dne preskuse, po uspehu slednjih pa je artemizinin naposled postal del standardne terapije proti malariji._NEWLINE_Izsledki so bili objavljeni \xc5\xa1ele deset let po za\xc4\x8detku projekta, a le v kitaj\xc5\xa1\xc4\x8dini in skladno s prevladujo\xc4\x8do miselnostjo te dobe je bila podpisana samo raziskovalna ekipa, ne individualni raziskovalci s Tu na \xc4\x8delu. Zaradi skrivnostnosti, ki je obdajala voja\xc5\xa1ki projekt, terapija \xc5\xa1e ve\xc4\x8d desetletij ni bila splo\xc5\xa1no raz\xc5\xa1irjena in \xc5\xa1ele v 1990. letih so jo pri\xc4\x8deli uporabljati tudi na mednarodni ravni. Vse od takrat Tu \xc5\xbeivi v Pekingu in deluje v skromnih razmerah na Kitajski akademiji tradicionalne kitajske medicine.\n_START_SECTION_\nPriznanja\n_START_PARAGRAPH_\nKljub egalitaristi\xc4\x8dni miselnosti je Tu za svoj prispevek k projektu 523 prejela nagrado kitajske vlade. Po tistem, ko se je spoznanje o njenem dose\xc5\xbeku raz\xc5\xa1irilo tudi na Zahod, je leta 2011 prejela presti\xc5\xbeno ameri\xc5\xa1ko Lasker-DeBakeyjevo nagrado za klini\xc4\x8dne medicinske raziskave, kar je spro\xc5\xbeilo nekaj javnih protestov strokovnjakov, ki so raziskovali zgodovino projekta 523, saj so bili mnenja, da si priznanje zaslu\xc5\xbeita vsaj \xc5\xa1e vodja klini\xc4\x8dnih raziskav in kemik, ki je bil najbolj zaslu\xc5\xbeen za pre\xc4\x8di\xc5\xa1\xc4\x8devanje u\xc4\x8dinkovine. Vendar je tudi ona sama poudarila, da je bila tista, ki je prvi\xc4\x8d izolirala u\xc4\x8dinkovino in se domislila ekstrakcije z etanolom. Tako je leta 2015 tudi kot edina iz svoje ekipe prejela Nobelovo nagrado za fiziologijo ali medicino._NEWLINE_Po prejemu obeh najpresti\xc5\xbenej\xc5\xa1ih zahodnih nagrad na podro\xc4\x8dju medicine so nekateri komentatorji kritizirali dr\xc5\xbeavo, ki da je ne obravnava njenim dose\xc5\xbekom primerno. Med drugim denimo ni bila sprejeta za \xc4\x8dlanico Kitajske akademije znanosti, ki je najuglednej\xc5\xa1e \xc4\x8dastno zdru\xc5\xbeenje kitajskih znanstvenikov na podro\xc4\x8dju naravoslovja. Ve\xc4\x8d pozornosti so ji namenili le dr\xc5\xbeavni mediji, ki njeno Nobelovo nagrado obravnavajo kot potrditev ugleda kitajske znanosti in tradicionalne medicine.'